## Emergències i Interior convoca la prova per a la renovació del certificat del personal del servici específic d’admissió a espectacles i establiments públics

*** La prova, que consistirà en la realització d’un examen psicotècnic, s’efectuarà el pròxim 3 de desembre
* Com a novetat per a poder fer l’examen, les persones aspirants hauran de presentar una sol·licitud de participació**

La Conselleria d’Emergències i Interior ha publicat la convocatòria per a la renovació de l’acreditació com a personal del servici específic d’admissió a espectacles i establiments públics de les persones que van ser declarades aptes en les proves de desembre de 2009, desembre de 2013, desembre de 2017 i desembre de 2021.

La prova de renovació, que consistirà en un examen psicotècnic, s’efectuarà el pròxim 3 de desembre en les ciutats d’Alacant, Castelló de la Plana i València, segons publica este dilluns el *Diari Oficial de la Generalitat Valenciana* (DOGV).

A més, a l’examen es podran també presentar les persones convocades a les proves celebrades en desembre de 2020 i desembre de 2021 que no es van presentar a les renovacions de desembre de 2023 i desembre de 2024, respectivament, així com les que estaven també cridades a participar en l’examen de juliol de 2025 i que tampoc ho van fer.

Com a novetat, per a poder realitzar la prova de renovació, les persones aspirants hauran de presentar una [sol·licitud](https://sede.gva.es/va/inicio/procedimientos?id_proc=G19816&id_caso=como_tramita) de participació en l’examen a través del procediment establit en la seu electrònica de la Generalitat. El termini per a fer-ho s’obrirà el 7 d’octubre i finalitzarà el 10 de novembre.

En concret, el lloc de celebració d’esta prova a Alacant serà el Centre de Turisme (carrer Mont Tossal, s/n), en tant que a Castelló de la Plana es farà en la Casa dels Caragols (carrer Major, 78) i a València tindrà lloc en l’Escola Valenciana d’Estudis de la Salut (carrer Juan de Garay, 21).

El reglament que desenrotlla la Llei d’espectacles públics, activitats recreatives i establiments públics establix que el document acreditatiu d’este servici específic admissió té una validesa de quatre anys, per la qual cosa una vegada vençut este termini, es fa necessària la renovació de l’acreditació per a continuar exercint les funcions assignades.

El servici específic d’admissió és obligatori en discoteques, sales de ball i sales de festes, així com en pubs i karaokes d’aforament superior a 200 persones. A més, també han de comptar amb este servici, entre altres, els espectacles i activitats extraordinàries amb increment de risc i els que, en tot cas, superen les 500 persones d’aforament.

Així mateix, esta normativa preveu els requisits de les persones aspirants a este servici. Entre estos, s’exigix la majoria d’edat, la nacionalitat espanyola o europea o la possessió de permís de residència i treball, l’absència d’antecedents penals i la necessitat de tindre, com a mínim, el títol de graduat en Educació Secundària Obligatòria o Formació Professional de grau mitjà o titulacions equivalents a efectes acadèmics o laborals.

Tota la informació sobre la convocatòria de renovació pot consultar-se en la [resolució](https://dogv.gva.es/va/resultat-dogv?signatura=2025/41297) publicada en el DOGV.

Fecha: 06/10/2025